Minstens 41 dood tydens noodlandingSkermgreep uit ŉ video op Instagram deur gebruiker @artempetrovich (Foto via AP) Minstens 41 persone, insluitend minstens twee kinders en ŉ bemanningslid, is Sondag dood toe ŉ Aeroflot-vliegtuig ŉ noodlanding in Moskou gedoen het. Ondersoekbeamptes het gesê die vliegtuig het ŉ noodlanding by Sheremetyevo-lughawe gemaak toe die vliegtuig aan die brand geslaan het. Beeldmateriaal van die voorval wys hoe die agterkant van die Sukhoi Superjet 100 op die landingstrook in vlamme gehul is voor dit tot stilstand kom en passasiers met noodglyplanke uit die vliegtuig vlug. Volgens ondersoekbeamptes het die petroltenk van die vliegtuig gebars toe die vliegtuig geland het. Altesaam 37 passasiers, insluitend vier bemanningslede, het die voorval oorleef. Verskeie persone het ernstige brandwonde opgedoen. Aeroflot het gesê vlug SU1492 van Moskou na Murmansk, in die noordweste van Rusland, moes na die hoofstad se lughawe terugkeer “weens tegniese redes”. “ŉ Ondersoek is van stapel gestuur oor die voorval. Aeroflot het sy krisisbeheerspan ontplooi,” lui ŉ verklaring. Die lugredery het bygevoeg die bemanning het alles in hul vermoë gedoen om die passasiers te red. “Aeroflot betuig sy innige meegevoel met die familie en geliefdes van diegene wat hul lewens verloor het.” Die lugredery het ŉ lys van 33 oorlewendes gepubliseer insluitend vyf persone se name wat gehospitaliseer is. “Die lys is nie volledig nie en sal bygewerk word sodra verdere inligting beskikbaar gemaak word.” Wladimir Poetin, Rusland se president, het opdrag gegee dat ŉ volledige ondersoek gedoen moet word. Hy het sy meegevoel betuig met die slagoffers. Die vlieënier het minstens een noodoproep gestuur kort ná die vliegtuig opgestyg het, oor tegniese probleme, aldus plaaslike media. Ander berigte het aangedui die vliegtuig is deur weerlig getref. Volgens video’s wat aanlyn gepubliseer is, was daar paniek aan boord toe die regterkantste vlerk aan die brand geslaan het. Talle oorlewendes is vir rookinaseming behandel en ander vliegtuie is na verskillende lughawens herlei. Die Sukhoi Superjet 100 is die trots van die Russiese lugvaartbedryf. Dit is die eerste nuwe Russiese vliegtuig sedert die einde van die Sowjet-Unie en is in 2011 vir vlugte goedgekeur. Die staatsbeheerde lugredery Aeroflot het laat in 2018 aangekondig dat hulle nog 100 van dié vliegtuie aangekoop het. Daar was egter verskeie berigte van tegniese foute en ander voorvalle en verkope het verlangsaam. Altesaam 45 persone is in 2012 in Indonesië dood tydens ŉ demonstrasievlug. Die vliegtuig wat in Sondag se ongeluk betrokke was, is al sedert 2017 in diens en ŉ inspeksie op die vliegtuig is in April gedoen, aldus die nuusagentskap Tass.